ꞌLige ꞌma suwábaga alakisá,
bilé rió José anilime Arimatea anilichi bejtégame,
lisensia tánale Pilato alué Esusi oꞌtomeo.
Joseka bilé Esusi oyérame nile,
tasiné ruwile Esusi oyérame ko alué eꞌwélala jurío majaga.
Pilátoka ꞌla lisensia ꞌyale,
aꞌlígeko alué rió José anilime oꞌtole Esusi ꞌma mukúgame.
Abiena enálechigó alué Nikoremio anilime,
alué napu ꞌyabé siné rukó simile Esusi ꞌyuga raꞌichamia.
Alué rió Nikoremio baisá makué kilo niraga oꞌká enale gajsalá yowí,
oká naꞌlórigame,
alué Esusi mukúgame ujchemia.
Alué okaná chojkégame gajsalá «mira» anilime nile bilé ꞌlige «áloe» anilime nile uché bilé gajsalá.
Alué oká rió kabile Esusi weꞌlí chinite ꞌlige alué gajsalá naꞌlórigame ajchigá alégana chinichi.
Alanokale alué oká rió napurigá nokame nile alué ralámuli jurío bilé mukúgame gatemia.
Alé aꞌbé napu mukule Esusi ajaré iwisí rakeme jale ꞌlige alé aꞌbé ilile bilé resó newárigime napurigá bilé mukúgame rekawa.
Tabilé ꞌwesi mukúgame rekárigame nile alé ewachi.
Alé rekáliru alué Esusi ꞌla aꞌbé níligame,
ꞌlige ꞌma chojkiámichi nile resíbilichi napuꞌlige suwábaga ralámuli jurío resíbame nile.
Resíbilichika yanchi alí chojkime nile rapagachi ꞌlige sawalachi alí suwéname nile.
Romíkichi beꞌá taꞌchó cheꞌlachi,
María,
napu Magalena anilichi bejtégame nile,
simile alé napu rekáliru alué Esusi mukúgame.
Alé sébaga etele alué waꞌlú rejté ꞌma seꞌwí ajtigó napu ajchárigame nile alé resó ꞌyériga.
Ku ꞌwe ꞌmaga simile alé napu asale Simoni Pegro ꞌlige alué uché bilé rió napu Esusi ꞌwe galeme nile,
ꞌlige regá anele:
―ꞌMa tabilé iꞌté alué mukúgame napu alé resochí rekárige,
tabilé machí ne koche boꞌigó.
ꞌLige Pegro ꞌlige uché bilé rió simíbale alé resochí napu rekáliru Esusi.
Okánika rió ꞌwe aꞌwágame júmaka simíbale.
Pégroka taꞌmé ꞌwe sajpume nile,
alué uché bilé rió bajchá sébale alé napu Esusi boꞌílige.
ꞌLige alué rió pachami resochí eꞌnénale.
ꞌLige pe alué chiní rosákamecho etele alemi ꞌlútiga mochigo,
tabiléchigo bajkíleko pachami resochí.
ꞌLige sébale Simoni Pegro.
Alueka bajkile pachami resochí,
abiena pe chiní rosákamecho etele.
ꞌLige abiena etele Pegro alué uché bilé chiní napu Esusi moꞌola buléliru.
ꞌLa suériga roꞌmináriga ajtile waná.
ꞌLige alué uché bilé rió bajkile ꞌlige aluéchigó tabilé asemi etele alué mukúgame,
aꞌlige ꞌla bijchígile napu anílige María.
Tabilé ꞌcho ꞌla námale alué ralámuli napu anílige Onorúgame ꞌyabé bajchabé rawé Esusi ku ajanamio.
ꞌLige alué oká rió napu Esusi oyérame nile ku galírale simíbale.
Uchéchigo siné sébale María alé resochí ꞌlige alé resochí maꞌchika asíbale nalá.
Bijí nalaka pachami eꞌnénale,
ꞌLige oká santo ánjeli etele pachami mochigo napu Esusi rekárilige.
Bilé napu Esusi moꞌega boꞌile,
alé ajtile alué santo ánjeli,
ꞌlige bilé napu ronega boꞌile Esusi.
ꞌLige alué santo ánjelika rukele alué María:
―Mué mukí,
¿chonigá nalá mué?
Maríaka regá nejele:
―ꞌMa pecha néréko Esusi jena napu rekárilige,
ꞌlige tabilé machí ne kochiena boꞌigó.
Regá anisá ꞌma peꞌtá guwana simile ꞌma ku simea,
ꞌlige alé etele bilé rió.
Tabilé machile Esusi níligo.
ꞌLige Esusi regá anele:
―Mué mukí,
¿chonagá nalá mué?
¿Chieri ꞌyaga eyena mué?
ꞌLige María alué repume mayega,
regá anele:
―Mué rió,
mué ꞌsísaká alué Esusi oꞌtoa,
ruyewa ne koche boꞌigó,
ꞌlige ne boꞌné ꞌsímala ku jena aꞌpá.
ꞌLige Esúsika regá anele:
―¡María!
ꞌLige Maríaka guꞌlile napu Esusi ilile,
ꞌlige regá anele jurío raꞌichálila raꞌíchaga:
―¡Raboni!
(Raboni aniá ka pe benírame anióríle alué aꞌbopi ralámuli jurío.)
ꞌLiko regá anele Esusi:
―Taꞌchó chaꞌpiboa ne,
tabilé ꞌcho seba ne napu Onorúgame ajtí,
ꞌlige anewa ka alué ne gompaniérola ralámuli,
ne ꞌma simeo napu ajtí Onorúgame napu ne Oꞌnola ju ꞌlige alué ne oyérame Oꞌnola júchigó,
alué Onorúgame napu neꞌchí tebume ju ꞌlige abiena tebume ju ꞌemi.
Alué María napu Magalena anilichi bejtégame nile yati simile alué Esusi oyérame ruyemia alué Waꞌlula Esusi etéligo ꞌlige ruyémiachigó napu aníligo Esusi alé napu María etele.